বিভিন্ন সংবাদমাধ্যমে খবর বেরিয়েছে, এবার পশুর চামড়া নিয়ে সিন্ডিকেট চক্র বেপরোয়া হয়ে উঠেছে। গত তিন দশকে সর্বনিম্ন দরে বেচাকেনা হয়েছে কোরবানির পশুর চামড়া। পরিস্থিতি এমন দাঁড়িয়েছে যে, নায্যমূল্যে তো দূরের কথা, কোরবানি দিয়ে পশুর চামড়া অনুনয় করে নামমাত্র মূল্যে বিক্রি করতে হয়েছে। অবশ্য ঈদের আগে ব্যবসায়ীদের সঙ্গে বৈঠক করে পশুর চামড়ার দর নির্ধারণ করে দেয় বাণিজ্য মন্ত্রণালয়। গরুর কাঁচা চামড়ার মূল্য প্রতি বর্গফুট ঢাকায় ৪৫-৫০ টাকা এবং ঢাকার বাইরে ৩৫-৪০ টাকা নির্ধারণ করা হয়। আর খাসি ও বকরির চামড়ার দামও নির্ধারণ করে দেওয়া হয়। তারপরও চামড়ার মূল্যে বিপর্যয় দেখা দিয়েছে।